На гэтыя пагрозы трэба адказваць, будуючы эканамічна-фінансавую сістэму, адказную за лёс чалавека і грамадства, лічыць Пантыфік. “Чалавек, а не грошы павінны зноў стаць мэтай эканомікі!”, - дадаў ён. Акрамя таго, трэба адказаць на спрэчкі дыялогам і дыпламатыяй, ініцыятывамі сустрэчы і міру, а не дэманстрацыяй сілы і яе неабдуманым і неабачлівым ужываннем. Святы Айцец лічыць, што трэба ізаляваць усіх, хто спрабуе прадставіць рэлігійную прыналежнасць і тоеснасць у якасці прычыны для нянавісці да ўсіх іншых. “Тым, хто нявечыць такім чынам вобраз Божы, трэба супрацьпаставіць адзінадушныя намаганні, каб паказаць, што Яго імя ўшаноўваецца ратуючы жыцці, а не забіваючы іх, несучы прымірэнне і спакой, а не падзелы і войны, міласэрнасць і спагаду, а не абыякавасць і жорсткасць”, - сказаў Папа да замежных дыпламатаў.